b'\n_START_ARTICLE_\nNorderhov prestegjeld\n_START_PARAGRAPH_\nNorderhov prestegjeld var et prestegjeld i Ringerike prosti som l\xc3\xa5 i Tunsberg bisped\xc3\xb8mme. Hovedkirken i prestegjeldet var Norderhov kirke, som ligger ved Norderhov, like syd for H\xc3\xb8nefoss i Ringerike kommune i Buskerud fylke. Prestegjeldet ble faset ut i forbindelse mer omstruktureringen i Den norske kirke p\xc3\xa5 2000-tallet._NEWLINE_Norderhov prestegjeld ble opprettet p\xc3\xa5 1100-tallet og var sammen med Hole prestegjeld de to eneste gjeldene i distriktet. Da svartedauden kom i 1349, og la store deler av distriktet \xc3\xb8de, ble imidlertid Hole prestegjeld innlemmet i Norderhov. I tiden f\xc3\xb8r og etter reformasjonen var det derfor kun ett prestegjeld p\xc3\xa5 Ringerike._NEWLINE_Mot slutten av 1500-tallet ser man at Hole s\xc3\xa5 sm\xc3\xa5tt begynner \xc3\xa5 fungere som eget prestegjeld igjen, men s\xc3\xa5 sent som i 1560 stadfester biskopen at sognepresten i Norderhov skulle ha tienden fra begge sognene. P\xc3\xa5 1590-tallet sl\xc3\xa5r imidlertid biskopen fast at presten i Hole skal ha andeler av tienden, og fra ca. 1600 regnes Hole igjen som et eget prestegjeld, som da omfattet distriktene vest og s\xc3\xb8r i regionen. Dette omfattet foruten omr\xc3\xa5dene innenfor dagens kommunegrenser, ogs\xc3\xa5 Tyristrand, fra Ask til Nakkerud, og Soknedalen._NEWLINE_I 1857 ble \xc3\x85dal prestegjeld skilt ut fra Norderhov, og i 1913 ble ogs\xc3\xa5 H\xc3\xb8nefoss prestegjeld skilt ut. I forbindelse med den store kommunesammensl\xc3\xa5ingen i 1963/1964 kom ogs\xc3\xa5 Tyristrand kirkesogn inn under Norderhov igjen. Haug prestegjeld) ble skilt ut i 1984.'